b'\n_START_ARTICLE_\nOficiul Po\xc8\x99tal Polonez din Danzig\n_START_PARAGRAPH_\nOficiul Po\xc8\x99tal Polonez (Poczta Polska) din Ora\xc8\x99ul Liber Danzig (Gda\xc5\x84sk) a fost \xc3\xaenfiin\xc8\x9bat \xc3\xaen anul 1920 \xc8\x99i a func\xc8\x9bionat p\xc3\xa2n\xc4\x83 la invazia german\xc4\x83 \xc3\xaen Polonia care a marcat \xc3\xaenceputul celui de-Al Doilea R\xc4\x83zboi Mondial.\n_START_SECTION_\nIstoric\n_START_PARAGRAPH_\nOficiul Po\xc8\x99tal a fost \xc3\xaenfiin\xc8\x9bat \xc3\xaen Danzig (Gda\xc5\x84sk), \xc3\xaen conformitate cu dispozi\xc8\x9biile Tratatului de la Versailles, iar cl\xc4\x83dirile sale au fost considerate proprietate extrateritorial\xc4\x83 a Poloniei._NEWLINE_Oficiul Po\xc8\x99tal Polonez din Danzig cuprindea mai multe cl\xc4\x83diri. Cl\xc4\x83direa \xe2\x80\x9eGda\xc5\x84sk 1\xe2\x80\x9d din Hevelius Platz (Pia\xc8\x9ba Hevelius), aflat\xc4\x83 \xc3\xaen Danziger Altstadt (Ora\xc8\x99ul Vechi), a devenit \xc3\xaen 1930 sediul principal al Oficiului Po\xc8\x99tal Polonez, av\xc3\xa2nd o linie telefonic\xc4\x83 direct\xc4\x83 cu Polonia. \xc3\x8en 1939 el avea pu\xc8\x9bin peste 100 de angaja\xc8\x9bi. Unii func\xc8\x9bionari ai Oficiului Po\xc8\x99tal Polonez au apar\xc8\x9binut unei organiza\xc8\x9bii poloneze de auto-ap\xc4\x83rare, iar mul\xc8\x9bi au fost membri \xc8\x99i ai organiza\xc8\x9biei poloneze Zwi\xc4\x85zek Strzelecki (Asocia\xc8\x9bia Carabinierilor). Potrivit m\xc4\x83rturiei lui Edmund Charaszkiewicz, Oficiul Po\xc8\x99tal Polonez a fost \xc3\xaencep\xc3\xa2nd din 1935 o component\xc4\x83 important\xc4\x83 a organiza\xc8\x9biei de informa\xc8\x9bii externe a Poloniei, \xe2\x80\x9eGroup Zygmunt\xe2\x80\x9d._NEWLINE_Pe m\xc4\x83sur\xc4\x83 ce tensiunile \xc3\xaentre Polonia \xc8\x99i Germania au crescut, \xc3\x8enaltul Comandament Polonez l-a deta\xc8\x99at \xc3\xaen aprilie 1939 pe inginerul genist \xc8\x99i sublocotenentul rezervist (sau 2LT) Konrad Guderski pe coasta M\xc4\x83rii Baltice. \xc3\x8empreun\xc4\x83 cu Alfons Flisykowski \xc8\x99i cu al\xc8\x9bii, el a contribuit la organizarea personalul oficial \xc8\x99i voluntar de la Oficiul Po\xc8\x99tal Polonez din Danzig \xc8\x99i l-a preg\xc4\x83tit pentru eventualele ostilit\xc4\x83\xc8\x9bi. Pe l\xc3\xa2ng\xc4\x83 instruirea personalului, el a preg\xc4\x83tit ap\xc4\x83rarea \xc3\xaen interiorul \xc8\x99i \xc3\xaen jurul cl\xc4\x83dirii: copacii din apropiere au fost t\xc4\x83ia\xc8\x9bi \xc8\x99i intrarea a fost fortificat\xc4\x83. La jum\xc4\x83tatea lunii august, zece angaja\xc8\x9bi suplimentari au fost trimi\xc8\x99i la Oficiul Po\xc8\x99tal din Danzig de la birourile po\xc8\x99tale poloneze din Gdynia \xc8\x99i Bydgoszcz (ace\xc8\x99tia erau \xc3\xaen majoritate ofi\xc8\x9beri \xc3\xaen rezerv\xc4\x83)._NEWLINE_\xc3\x8en cl\xc4\x83direa Po\xc8\x99tei Poloneze se afla la 1 septembrie 1939 un num\xc4\x83r de 57 de persoane: Konrad Guderski, 42 de func\xc8\x9bionari polonezi locali, 10 func\xc8\x9bionari de la Gdynia \xc8\x99i Bydgoszcz, \xc8\x99i custodele cl\xc4\x83dirii cu so\xc8\x9bia \xc8\x99i fiica sa de 10 ani, care locuiau \xc3\xaen cl\xc4\x83dire. Angaja\xc8\x9bii polonezi aveaz mai multe arme, inclusiv trei pu\xc8\x99ti mitraliere Browning wz.1928, alte 40 de arme de foc \xc8\x99i trei l\xc4\x83zi cu grenade de m\xc3\xa2n\xc4\x83. Planul de ap\xc4\x83rare polonez prevedea ca ap\xc4\x83r\xc4\x83torii s\xc4\x83-i \xc8\x9bin\xc4\x83 pe germani \xc3\xaen afara cl\xc4\x83dirii timp de 6 ore, p\xc3\xa2n\xc4\x83 c\xc3\xa2nd o forma\xc8\x9biune militar\xc4\x83 din cadrul Armia Pomorze ar fi trebuit s\xc4\x83 ajung\xc4\x83 \xc3\xaen zon\xc4\x83._NEWLINE_Planul de atac german, elaborat \xc3\xaen iulie 1939, prevedea asedierea cl\xc4\x83dirii din dou\xc4\x83 direc\xc8\x9bii. Un atac cu scop de diversiune trebuia s\xc4\x83 aib\xc4\x83 loc la intrarea din fa\xc8\x9b\xc4\x83, \xc3\xaen timp ce principala for\xc8\x9b\xc4\x83 urma s\xc4\x83 sparg\xc4\x83 zidul dinspre biroul aflat \xc3\xaen vecin\xc4\x83tate \xc8\x99i s\xc4\x83 atace din lateral._NEWLINE_La 1 septembrie 1939, mili\xc8\x9bienii polonezi au ap\xc4\x83rat cl\xc4\x83direa timp de aproximativ 15 ore \xc3\xaempotriva atacurilor SS Heimwehr Danzig (trupele SS ale ora\xc8\x99ului Danzig), forma\xc8\x9biunilor locale SA \xc8\x99i unit\xc4\x83\xc8\x9bilor speciale ale Ordnungspolizei (poli\xc8\x9bia din Danzig). To\xc8\x9bi ap\xc4\x83r\xc4\x83torii, cu excep\xc8\x9bia a patru dintre ei care au reu\xc8\x99it s\xc4\x83 scape din cl\xc4\x83dire \xc3\xaen timpul pred\xc4\x83rii, au fost condamna\xc8\x9bi la moarte la 5 octombrie 1939 de o curte mar\xc8\x9bial\xc4\x83 ca lupt\xc4\x83tori ilegali \xc8\x99i executa\xc8\x9bi._NEWLINE_\xc3\x8en Polonia, \xc3\xaentregul episod a devenit unul dintre cele mai cunoscute episoade ale Campaniei Poloneze din septembrie 1939 \xc8\x99i este, de obicei, descris ca o poveste eroic\xc4\x83, \xc3\xaen stilul luptei biblice dintre David \xc8\x99i Goliat. \xc3\x8en aceast\xc4\x83 viziune, este vorba de un grup de po\xc8\x99ta\xc8\x99i care au rezistat atacurilor trupelor SS germane timp de aproape o zi.\n_START_SECTION_\nPrezent\n_START_PARAGRAPH_\nDup\xc4\x83 cel de-al Doilea R\xc4\x83zboi Mondial, Danzigul a devenit teritoriu al Poloniei. \xc3\x8en prezent, cl\xc4\x83direa este sediul Oficiului Po\xc8\x99tal Polonez din Gda\xc5\x84sk \xc8\x99i al Muzeului Oficiului Po\xc8\x99tal Polonez din Gda\xc5\x84sk. \xc3\x8en fa\xc8\x9ba Oficiului Po\xc8\x99tal se afl\xc4\x83 Monumentul ap\xc4\x83r\xc4\x83torilor Oficiului Po\xc8\x99tal Polonez din Gda\xc5\x84sk (dezvelit \xc3\xaen 1979).'